FSSO beur voort ondanks terugslae | Netwerk24
FSSO beur voort ondanks terugslae
Deur Elretha Britz 24 Maart 2021 12:55
Alexander Fokkens tree ná tien jaar uit as artistieke direkteur van die FSSO. Hy het vir oulaas 'n jaarprogram opgestel.
Die Vrystaatse simfonieorkes (FSSO) het 'n simfonieprogram gereed ongeag wat die gevolge van die koronaviruspandemie vanjaar kan inhou.
Frederik Fourie, die voorsitter van die FSSO-raad, sê die boodskap aan musiekliefhebbers is dus dat die orkes voortgaan. "As daar terugslae is, sal ons 'n plan maak, maar ons sal nie gaan lê nie," het hy gesê.
Konsertdatums is nog nie finaal vasgestel nie sodat dit volgens Covid-19-inperkings aangepas kan word. Wat wel bekend is, is 'n konsert in middel April in Bloemfontein se Botaniese Tuin. Die presiese datum sal nader aan die beoogde tyd bekend gemaak word.
Orkeskonserte wat verlede jaar in die Botaniese Tuin gehou is, het groot gehore gelok en is 'n teken dat musiekliefhebbers uitgehonger is vir optredes.
"Selfs toe 'n kragonderbreking en kompetisie van partytjiemusiek die uitvoerings byna belemmer het, het die mense bly sit," sê Fourie.
Die res van die FSSO-jaarplan sluit 'n simfoniekonsert in Junie in en 'n groot afsluitingskonsert in November. Albei konserte is vir die Sand du Plessis-teater geoormerk as dit toeganklik is.
Die dirigent Gérard Korsten het beloof om weer Bloemfontein toe te kom en sal die orkes lei in 'n konsert wat op 4 September sal plaasvind indien dit nie deur onverwagte Covid-19-maatreëls in die wiele gery word nie.
'n Jeugmusiekfees is ook deel van die jaarplan, asook optredes deur die Vrystaatse Jeugsimfonieorkes.
'n Verandering in die bestuur van die FSSO word vanjaar meegebring deurdat Alexander Fokkens ná tien jaar as artistieke direkteur uittree. Die pos sal geadverteer word.
Volgens Fourie is dit 'n administratiewe pos en word daar nie verwag dat die persoon ook 'n dirigent moet wees nie. Indien die nuwe aanstelling wel albei take kan behartig, sal dit 'n aanwins wees.